วิทยาลัยสหวิทยาการ มหาวิทยาลัยธรรมศาสตร์

**วิทยาลัยสหวิทยาการ มหาวิทยาลัยธรรมศาสตร์** เป็นส่วนราชการไทยระดับคณะ สังกัดมหาวิทยาลัยธรรมศาสตร์ กระทรวงศึกษาธิการ ก่อตั้งขึ้นภายใต้แนวคิดการรื้อฟื้นการจัดการเรียนการสอนหลักสูตร **[[ธรรมศาสตรบัณฑิต]]** ขึ้นใหม่อีกครั้งหนึ่ง ซึ่งเป็นหลักสูตรบูรณาการศาสตร์แขนงต่าง ๆ ดั้งเดิมของมหาวิทยาลัยธรรมศาสตร์ โดยมีเป้าหมายเพื่อตอบสนองความต้องการของสังคมไทยสมัยใหม่ผ่านการเรียนรู้แบบสหวิทยาการ วิทยาลัยจัดการเรียนการสอนในระดับปริญญาตรี ปริญญาโท และปริญญาเอก ครอบคลุมหลากหลายสาขาวิชา ในปัจจุบันเปิดการเรียนการสอนใน 2 สาขา ได้แก่ สาขาสังคมศาสตร์และพฤติกรรมศาสตร์ และ สาขาวิทยาการ วิทยาศาสตร์ข้อมูล โดยเปิดการเรียนการสอน 3 ศูนย์การศึกษา ได้แก่ ท่าพระจันทร์ ศูนย์ลำปาง และศูนย์รังสิต

## ประวัติ
ในสมัยที่ ดร.ชาญวิทย์ เกษตรศิรี เป็นอธิการบดี กลุ่มศิษย์เก่าอาวุโส เตรียม มธก. และผู้ที่จบการศึกษาหลักสูตรธรรมศาสตรบัณฑิตเดิม ได้นำเสนอให้มหาวิทยาลัยธรรมศาสตร์รื้อฟื้นการจัดการเรียนการสอน **ธรรมศาสตรบัณฑิต** ขึ้นใหม่อีกครั้งหนึ่ง ในเวลานั้นผู้บริหารมหาวิทยาลัยหลายท่านได้ให้ความสนใจและศึกษาความเป็นไปได้ที่จะยกร่างหลักสูตรที่มีลักษณะบูรณาการองค์ความรู้สาขาต่าง ๆ ทางสังคมศาสตร์ ซึ่งอาจตอบสนองความต้องการของสังคมไทยสมัยใหม่ ต่อมาในสมัย รองศาสตราจารย์ นรนิติ เศรษฐบุตร เป็นอธิการบดี รัฐบาลมีนโยบายสนับสนุนการขยายการจัดการศึกษาออกสู่ภูมิภาคภายใต้โครงการเปิดวิทยาเขตสารสนเทศ ประกอบกับกระแสการเรียกร้องของประชาคมในจังหวัดลำปางให้มหาวิทยาลัยจัดการเรียนการสอนในระดับปริญญาตรี เพิ่มเติมจากที่มีการสอนในระดับปริญญามหาบัณฑิตโดยคณะรัฐศาสตร์อยู่แล้วเป็นเวลาหลายปี

รองศาสตราจารย์ ดร.เอนก เหล่าธรรมทัศน์ รองอธิการบดีฝ่ายวิชาการในขณะนั้น ได้เรียนเชิญท่านอธิการบดีพบปะกับประชาคมลำปาง เพื่อปรึกษาหารือความเป็นไปได้ในการขยายการจัดการรียนการสอนขึ้นที่จังหวัดลำปางแนวคิดเดิมเกี่ยวกับหลักสูตรธรรมศาสตรบัณฑิตจึงถูกนำมาพัฒนาเป็นหลักสูตรแบบสหวิทยาการอีกครั้ง โดยมหาวิทยาลัยได้แต่งตั้งคณะทำงานชุดหนึ่งมี รองศาสตราจารย์ ดร.เอนก เหล่าธรรมทัศน์, รองศาสตราจารย์ ดร.สายทิพย์ สุคติพันธ์ และ ผู้ช่วยศาสตราจารย์ พรชัย ตระกูลวรานนท์ เป็นแกนนำในการทำประชาพิจารณ์และพัฒนาหลักสูตร สหวิทยาการสังคมศาสตร์ขึ้น ซึ่งต่อมาในวันที่ 23 กุมภาพันธ์ พ.ศ. 2542 หลักสูตรศิลปศาสตรบัณฑิต สาขาวิชาสหวิทยาการสังคมศาสตร์ ได้รับการพิจารณากลั่นกรองจากที่ประชุมคณบดี และในวันที่ 4 มีนาคม พ.ศ. 2542 ได้รับการอนุมัติเห็นชอบหลักสูตรจากสภามหาวิทยาลัยธรรมศาสตร์หลักสูตรได้เริ่มจัดการเรียนการสอนครั้งแรกในปีการศึกษา 2542 ภายโตรงการจัดตั้งมหาวิทยาลัยธรรมศาสตร์ ศูนย์ลำปาง และบริหารหลักสูตรการจัดการเรียนการสอนโดยคณะกรรมการบริหารหลักสูตรฯ

วิทยาลัยสหวิทยาการได้จัดตั้งขึ้นตามระเบียบมหาวิทยาลัยธรรมศาสตร์ ว่าด้วยการบริหารศูนย์ลำปาง ลงวันที่ 5 กุมภาพันธ์ พ.ศ. 2546 มีสถานะเป็นหน่วยงานหนึ่งในมหาวิทยาลัยมีหน้าที่จัดการศึกษา การวิจัย และการให้บริการวิชาการแก่สังคม ตลอดทั้งส่งเสริมศิลปวัฒนธรรมภายใต้การบริหารงานของมหาวิทยาลัยธรรมศาสตร์ ศูนย์ลำปาง และในวันที่ 10 ตุลาคม พ.ศ. 2547 หลักสูตรศิลปศาสตรบัณฑิต สาขาสหวิทยาการสังคมศาสตร์ (หลักสูตรปรับปรุง พ.ศ. 2547) หลักสูตรอนุปริญญาสาขาสหวิทยาการสังคมศาสตร์ (หลักสูตรปรับปรุง พ.ศ. 2547) ได้รับความเห็นชอบจากสำนักมาตรฐานและประเมินผลอุดมศึกษาสำนักงานคณะกรรมการอุดมศึกษา

วิทยาลัยสหวิทยาการ ได้พัฒนาเปลี่ยนแปลงอีกครั้ง เมื่อมหาวิทยาลัยฯ ได้จัดโครงสร้างการบริหารใหม่ ตามระเบียบมหาวิทยาลัยธรรมศาสตร์ว่าด้วยการบริหารงานวิทยาลัยสหวิทยาการ พ.ศ. 2549 ลงวันที่ 31 กรกฎาคม พ.ศ. 2549 กำหนดให้วิทยาลัยสหวิทยาการแยกการบริหารงานเป็นอิสระออกจากมหาวิทยาลัยธรรมศาสตร์ ศูนย์ลำปาง และตัดโอนภารกิจงบประมาณและบุคลาคลกรของโครงการศึกษาศิลปศาสตรบัณฑิตสหวิทยาการสังคมศาสตร์ และ โครงการปริญญาเอกสหวิทยาการ และตัดโอนบุคลากรและงบประมาณจากสำนักงานบัณฑิตศึกษา มาอยู่ภายใต้โครงสร้างวิทยาลัยสหวิทยาการ

## หลักสูตร
วิทยาลัยสหวิทยาการ ปัจจุบันมีการเรียนการสอนรวม 10 หลักสูตร โดยเปิดการเรียนการสอนทั้ง 3 ศูนย์การศึกษาของมหาวิทยาลัยธรรมศาสตร์ ได้แก่

**ปริญญาตรี**

* **ศูนย์ลำปาง**
ศิลปศาสตรบัณฑิต สาขาวิชาสหวิทยาการ

ศิลปศาสตรบัณฑิต (โครงการพิเศษ) สาขาวิชาปรัชญา การเมือง และเศรษฐศาสตร์
* **ท่าพระจันทร์**
ศิลปศาสตรบัณฑิต (โครงการพิเศษ) สาขาวิชาปรัชญา การเมือง และเศรษฐศาสตร์

ศิลปศาสตรบัณฑิต (หลักสูตรนานาชาติ) สาขาวิชาปรัชญา การเมือง และเศรษฐศาสตร์
* **ศูนย์รังสิต**
วิทยาศาสตรบัณฑิต (โครงการพิเศษ) สาขาวิทยาศาสตร์และนวัตกรรมข้อมูล

ศิลปศาสตรบัณฑิต (โครงการพิเศษ) สาขาวิชาสหวิทยาการ

วิทยาศาสตรบัณฑิต (โครงการพิเศษ) สาขาวิชาการจัดการเพื่อความยั่งยืน

**ปริญญาโท**

ศิลปศาสตรมหาบัณฑิต สาขาวิชาสตรี เพศสถานะ และเพศวิถีศึกษา

ศิลปศาสตรและวิทยาศาสตรมหาบัณฑิต สาขาวิชาสหวิทยาการ

**ปริญญาเอก**

ปรัชญาดุษฎีบัณฑิต สาขาวิชาสหวิทยาการ

## รายนามคณบดีวิทยาลัยสหวิทยาการ

## อาจารย์และศิษย์เก่าวิทยาลัยสหวิทยาการที่สร้างชื่อเสียง

* รองศาสตราจารย์ ดร.สินิทธ์ สิทธิรักษ์ อดีตอาจารย์ประจำ ผู้บุกเบิกการเรียนการสอนด้านสตรีศึกษาในระดับปริญญาโท ได้รับรางวัลสภาวิจัยแห่งชาติ รางวัลวิทยานิพนธ์ระดับดีมาก ประจำปี พ.ศ. 2560
* รองศาสตราจารย์ ดร.เกศินี จุฑาวิจิตร อาจารย์คณะวิทยาการการจัดการ มหาวิทยาลัยราชภัฏนครปฐมศิษย์เก่าหลักสูตรปริญญาเอก ได้รับรางวัลสภาวิจัยแห่งชาติ รางวัลวิทยานิพนธ์ชมเชย สาขาปรัชญา ประจำปี พ.ศ. 2549 จากวิทยานิพนธ์หลักสูตรปรัชญาดุษฎีบัณฑิต สาขาวิชาสหวิทยาการ เรื่อง *"ผลกระทบวิกฤติเศรษฐกิจในยุคโลกาภิวัตน์กับโลกทัศน์นักเขียนไทย : ภาพสะท้อนสังคมและ การเมืองจากวรรณกรรม ประเภทเรื่องสั้นระหว่างปี พ.ศ. 2540–2544"*
* ศาสตราจารย์ ดร.สิทธิพล เครือรัฐติกาล ศิษย์เก่าหลักสูตรปริญญาเอก ปัจจุบันเป็นอาจารย์ประจำวิทยาลัยสหวิทยาการและที่ปรึกษาผู้อำนวยการสถาบันเอเชียตะวันออกศึกษา มหาวิทยาลัยธรรมศาสตร์ ได้รับรางวัลสภาวิจัยแห่งชาติ รางวัลวิทยานิพนธ์ดีเด่น สาขารัฐศาสตร์และรัฐประศาสนศาสตร์ ประจำปี พ.ศ. 2554 จากวิทยานิพนธ์หลักสูตรปรัชญาดุษฎีบัณฑิต สาขาวิชาสหวิทยาการ เรื่อง *"ภาพลักษณ์ของเจิ้งเหอในความสัมพันธ์ระหว่างประเทศของจีน"* และรางวัลสภาวิจัยแห่งชาติ รางวัลผลงานวิจัยระดับดีมาก สาขารัฐศาสตร์และรัฐประศาสนศาสตร์ ประจำปี พ.ศ. 2558 จากผลงานวิจัยเรื่อง *"ความสัมพันธ์ระหว่างจีนกับเกาหลีเหนือหลังสิ้นสุดสงครามเย็น (ค.ศ. 1989 - 2011)" *
* รองศาสตราจารย์ ดร.ษัษฐรัมย์ ธรรมบุษดี ที่ปรึกษาประจำคณะกรรมาธิการกิจการศาล องค์กรอิสระ องค์กรอัยการ รัฐวิสาหกิจ องค์การมหาชน และกองทุน ของสภาผู้แทนราษฎร อาจารย์ประจำวิทยาลัยสหวิทยาการ ผู้อำนวยการศูนย์วิจัยเฉพาะทางสหวิทยาการด้านรัฐสวัสดิการและความเป็นธรรมศึกษา ผู้รณรงค์ประเด็นรัฐสวัสดิการถ้วนหน้าและสังคมนิยมประชาธิปไตย คณะกรรมการประกันสังคมจากการเลือกตั้งโดยตรงครั้งแรก
* ผู้ช่วยศาสตราจารย์ ดร.ณัฏฐ์ชวัล โภคาพานิชวงษ์ อาจารย์คณะศิลปศาสตร์ มหาวิทยาลัยอุบลราชธานี ศิษย์เก่าหลักสูตรปริญญาเอก ได้รับรางวัลสภาวิจัยแห่งชาติ รางวัลวิทยานิพนธ์ระดับดี สาขาสังคมวิทยา ประจำปี พ.ศ. 2558 จากวิทยานิพนธ์หลักสูตรปรัชญาดุษฎีบัณฑิต สาขาวิชาสหวิทยาการ เรื่อง *"การเชื่อม (ข้าม) ถิ่นที่ : ปฏิสัมพันธ์ของผู้คนบนเมืองชายแดนกับการต่อรอง ความหมายผ่านพื้นที่/ชุมชนทางศาสนาของผู้อพยพข้ามพรมแดนชาวพม่าในจังหวัดระนอง"*
* ผู้ช่วยศาสตราจารย์ ดร.ทรงชัย ทองปาน ศิษย์เก่าหลักสูตรปริญญาเอก ได้รับรางวัลสภาวิจัยแห่งชาติ รางวัลวิทยานิพนธ์ระดับดี สาขาสังคมวิทยา ประจำปี พ.ศ. 2558 จากวิทยานิพนธ์หลักสูตรปรัชญาดุษฎีบัณฑิต สาขาวิชาสหวิทยาการ เรื่อง *"เศรษฐีใหม่สวนยาง : การเปลี่ยนแปลงวิถีการดำรงชีพของครัวเรือน ชาวนาในลุ่มน้ำห้วยคอง"*
* รองศาสตราจารย์ ดร.วรรณลักษณ์ เมียนเกิด ศิษย์เก่าหลักสูตรปริญญาเอก ได้รับรางวัลวิทยานิพนธ์ระดับชมเชยด้านครอบครัวประจำปี พ.ศ. 2559 ของกรมกิจการสตรีและสถาบันครอบครัว จากวิทยานิพนธ์หลักสูตรปรัชญาดุษฎีบัณฑิต สาขาวิชาสหวิทยาการ เรื่อง *"การปฏิบัติดูแลและคุณค่าทางจริยธรรมในการดูแลผู้สูงอายุของผู้ดูแลตำบลบางสีทอง จังหวัดนนทบุรี"  *
* รองศาสตราจารย์ ดร.จุฬาพร เอื้อรักสกุล อดีตคณบดี กรรมการศูนย์อาเซียนมหาวิทยาลัยธรรมศาสตร์
* พลอยชมพู ศุภทรัพย์ ศิษย์เก่าวิทยาลัยสหวิทยาการ รุ่นที่ 16 นักแสดง สังกัด จีเอ็มเอ็มทีวี
* กัญญาวีร์ สองเมือง ศิษย์เก่าวิทยาลัยสหวิทยาการ รุ่นที่ 18 นักแสดง สังกัด QOW Entertainment

## แหล่งข้อมูลอื่น
* วิทยาลัยสหวิทยาการ มหาวิทยาลัยธรรมศาสตร์ 

หมวดหมู่:มหาวิทยาลัยธรรมศาสตร์